【有片】C朗變暴力狂 開肘食紅牌仲想打球證
2024年04月09日 08:00
東網電視
更多新聞短片
C朗今場情緒失控。
C朗拿度失控變暴力狂!周二(9日)凌晨沙特超級盃4強賽事,希拉爾2比1淘汰艾納斯,不過今場焦點落晒喺C朗嘅暴力事件上,佢喺比賽尾段開肘打人被逐,更一度喺球證背後舉起拳頭作勢打人,好在最後並冇郁手,而係向住球證拍掌同舉手指公諷刺,情緒相當失控。
今場4強大戰氣氛熾熱,上半場艾納斯曾有奧達維奧艾美臣入波,但因越位位置嘅C朗曾試圖去搶波,結果被判詐胡,當時C朗激烈投訴食黃牌,埋下情緒爆發伏線。下半場希拉爾連入2球,去到85分鐘C朗終於爆炸,呢位老將衝去場邊搶掟界外球,但被艾布拉希阻住,C朗即用手肘將對方打跌地上。
雙方球員隨即加入戰團,混亂中C朗疑似踩中喺地上嘅艾布拉希,當球證向C朗出示紅牌後,C朗竟然喺球證身後舉起拳頭,似乎想打人洩忿,好在最終「忍手」。C朗離場嗰陣不斷向艾布拉希、球證大力拍手兼豎起手指公,諷刺兩人「合力」令佢被逐離場。
艾納斯踢少1個之後,完場前由沙迪奧文尼追成1比2,可惜為時已晚仍輸1比2出局。事實上,希拉爾嘅艾布拉希亦唔係善男信女,2022年世盃代表沙特對阿根廷,曾經就挑釁美斯,喺亞洲盃對南韓又試過扯孫興民頭髮,今季對艾納斯亦曾同C朗激烈對罵,同C朗早有「牙齒印」。